<classify> Serikali imepiga marufuku usafi rishaji wa kaboni kwa ajili ya kuchenjulia madini ya dhahabu kutoka mkoa mmoja hadi mwingine.Imesisitiza kuwa haitasita kumchukulia hatua za kisheria mchimbaji wa madini, atakayekiuka agizo hilo. Naibu Waziri wa Madini, Stanslaus Nyongo alisema hayo juzi katika mkutano wake na wachimbaji wadogo wa madini katika Kijiji cha Saza wilayani Songwe mkoani Songwe, ikiwa ni sehemu ya ziara yake ya siku mbili katika mkoa huo.Lengo la ziara hiyo ni kukagua uchimbaji wa madini, kusikiliza na kutatua kero za wachimbaji wa madini. Nyongo alisema lengo la serikali kupitia Wizara ya Madini kupiga marufuku usafirishaji wa kaboni kutoka mkoa mmoja kwenda mwingine tangu Juni mosi mwaka huu, lilikuwa ni kuhakikisha kila mkoa unapata mapato stahiki kupitia ujenzi wa mitambo ya kuchenjua madini kwa kutumia kaboni.Kama serikali tunataka kuhakikisha kila mkoa unajenga mitambo ya kuchenjua madini badala ya kwenda kuchenjulia katika mikoa ya jirani kwa kutumia kaboni na kukosa mapato stahiki, alifafanua Nyongo.Alisisitiza kuwa serikali haitasita kutaifisha kaboni itakayokamatwa, ikisafirishwa kutoka mkoa mmoja kwenda mwingine ikiwa ni pamoja na kuwachukulia wahusika hatua za kisheria. Akielezea mikakati ya Wizara ya Madini katika kuwasaidia wachimbaji wadogo wa madini, Nyongo alisema wizara imeshaanza kutenga maeneo kwa ajili ya wachimbaji wadogo nchini.Aliwataka kuunda vikundi na kuomba leseni ili wafanye shughuli zao za uchimbaji wa madini, kwa kufuata sheria na kanuni za madini. Aliongeza kuwa wizara imeanza kujenga vituo vya umahiri kwa ajili ya kutoa mafunzo kwa wachimbaji wadogo wa madini kuhusu namna bora ya kubaini, kuchimba na kuchenjua madini.Alieleza kuwa moja ya kituo kinachotarajiwa kujengwa ndani ya kipindi cha miezi sita, kitakuwa wilaya ya Chunya mkoani Mbeya. Aliwataka wachimbaji wadogo, kulipa mrabaha na kodi mbalimbali zinazotakiwa serikalini.Aliwataka maofisa madini nchini, kusimamia vyema ukusanyaji wa mapato hayo. Pia, aliwataka wachimbaji wadogo wa madini, kuepuka uchenjuaji wa madini kwa kutumia zebaki, kwani ina madhara makubwa katika uharibifu wa mazingira na binadamu.Akielezea namna bora ya usimamizi wa viwanda vitakavyojengwa kwa ajili ya kuchenjua madini ya dhahabu kwa kutumia kaboni, alisema mbali na kuhakikisha wamiliki wanakuwa na leseni za uchenjuaji wa madini, wataalamu wa mazingira kutoka Wizara ya Madini watapita na kukagua ili kuhakikisha kuwa viwanda vinajengwa katika mazingira mazuri, ambayo hayatakuwa na athari katika makazi ya wananchi.  <topic>: KITAIFA 